**ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА**

**относно съвместната оценка на Споразумението между Европейския съюз и Австралия относно обработката и предаването на резервационни данни за пътниците (PNR) от въздушни превозвачи на Австралийската митническа и гранична служба**

Въведение

Споразумението между Европейския съюз и Австралия относно обработката и предаването на резервационни данни за пътниците (PNR) от въздушни превозвачи на Австралийската митническа и гранична служба влезе в сила на 1 юни 2012 г.[[1]](#footnote-1) В член 24, параграф 4 от Споразумението се заявява, че двете страни правят оценка на Споразумението, по-специално неговата оперативна ефективност, не по-късно от четири години след влизането му в сила.

Съвместната оценка се състои от по-задълбочено разглеждане на Споразумението, като се проучват по-широкото функциониране и оперативната добавена стойност и се оценяват неговите резултати, въздействие, ефективност, необходимост и пропорционалност. Тя също така дава възможност да се направи равносметка на евентуалните последици вследствие на развитието на релевантните правни рамки и съдебни практики на двете страни. Следователно съвместната оценка възприема по-широк подход от съвместните прегледи, при които двете страни оценяват дали Споразумението се изпълнява правилно.

Процес на подготовка за съвместната оценка и доклада

* Преди извършването на съвместната оценка, на 28 юни 2019 г. Комисията изпрати въпросник на Министерството на вътрешните работи (по-нататък „министерството“) на Австралия. Министерството предостави проект на писмени отговори на въпросника преди съвместната оценка, а след това — окончателна консолидирана версия.
* Екипът на ЕС проведе посещението за съвместната оценка на 15 август 2019 г.
* По искане на министерството всички членове на екипа на ЕС подписаха екземпляр от споразумение за поверителност като условие за участието им в извършвания преглед.
* Отговорите на въпросника бяха обсъдени подробно с министерството. Освен това екипът на ЕС имаше възможността и времето да повдигне допълнителни въпроси пред служителите на министерството и да обсъди изчерпателно различните аспекти на Споразумението.
* Констатациите на екипа на ЕС бяха изложени в придружаващия работен документ на службите на Комисията, който беше също така споделен с министерството, предоставяйки на австралийската страна възможността да коментира неточности и да посочи информацията, която не може да бъде разкрита пред обществеността.

Придружаващият работен документ на службите на Комисията предоставя по-подробна информация и цялостен анализ на методиката на съвместната оценка и на всички въпроси, обхванати от настоящия доклад.

Констатации от съвместната оценка

Основните констатации от съвместната оценка могат да бъдат обобщени, както следва:

Оценяващите екипи обсъдиха различните начини, по които PNR данните се използват за целите на предотвратяването, разкриването, разследването и наказателното преследване на терористични престъпления и свързани с тях престъпления, както и на някои други, транснационални по естеството си, престъпления. Съвместната оценка потвърди, че PNR данните съдържат елементи, които не са достъпни чрез други средства, и по-специално информацията, съдържаща се в PNR данните, не може да бъде намерена в никакъв друг вид събрани данни.

Необходимостта от събиране на PNR данни беше доказана и от годността им да подпомагат съответните органи при идентифицирането на високорискови пътници, които не са известни иначе на правоприлагащите органи. Освен това ползата от съхраняването на т.нар. „исторически“ PNR данни е илюстрирана с многобройни примери, при които исторически PNR данни са били от основно значение за решаването на знакови случаи на борба с тероризма не само в Австралия, но и в ЕС.

В допълнение в съвместната оценка се взема под внимание и нарастващият интерес към използването на PNR данни в световен мащаб за целите на борбата с тероризма и правоприлагането, както и във връзка с новосъздадени международни задължения. В този контекст се прави специално позоваване на приемането на Директивата на ЕС за резервационните данни на пътниците[[2]](#footnote-2), а в световен мащаб — на новите стандарти и препоръчителни практики (или СПП) относно събирането, използването, обработването и защитата на PNR данни от Международната организация за гражданско въздухоплаване (ИКАО), както е предвидено в Резолюция 2396 (2017) на Съвета за сигурност на ООН[[3]](#footnote-3).

Накрая, оценяващите екипи обсъдиха и Становище 1/15 на Съда относно предвижданото споразумение между ЕС и Канада относно PNR данните[[4]](#footnote-4).

Заключения

Съвместната оценка демонстрира ясно добавената стойност и оперативната ефективност на Споразумението в борбата срещу тероризма и тежките транснационални престъпления. Примерите, предоставени по време на оценката, показаха, че PNR данните, в това число и историческите PNR данни, са били като уникален набор от данни от решаващо значение за предотвратяване на завръщането на чуждестранни бойци терористи и за борба по-специално с престъпления, свързани с наркотици, и с експлоатацията на деца. Освен това целите на Споразумението са в съответствие с международните задължения за събиране, обработка и анализ на PNR данни за осъществяване на ефективен граничен контрол с цел предотвратяване на пътуванията на терористи, както и за подпомагане на разкриването на връзки между лица от средите на организираната престъпност и за наказателното преследване на тероризма и организираната престъпност.

Същевременно екипът на ЕС отбеляза, че въпреки многобройните гаранции, които се съдържат в него, няколко аспекта на Споразумението не са изцяло в съответствие със Становище 1/15 на Съда относно предвиденото споразумение с Канада относно PNR данните, тъй като Споразумението с Австралия бе сключено преди Съдът да предостави своето становище Те се отнасят до уведомяването на пътниците, съхраняването на PNR данните, последващото им предаване и необходимостта от предварителен независим преглед на използването на PNR данните.

Комисията признава усилията, положени от Австралия за спазване на изискванията на Споразумението, както се доказва от съвместния преглед[[5]](#footnote-5)5, и взема под внимание значението, което Австралия отдава на необходимостта от съхраняването на исторически PNR данни.

Предвид гореизложеното страните се ангажираха да продължат конструктивния си диалог относно прилагането на Споразумението и да работят по препоръките от съвместния преглед и настоящата оценка в светлината на становището на Съда относно предвижданото споразумение между ЕС и Канада относно PNR данните. В този контекст Комисията ще направи оценка на необходимите последващи действия, като също така вземе предвид обратната информация, получена от Европейския парламент и Съвета, по настоящия доклад

Като цяло Комисията ще преразгледа следващата година външната стратегия на ЕС за предаване на PNR данни на трети държави.

1. Споразумение между Европейския съюз и Австралия относно обработката и предаването на резервационни данни за пътниците (PNR) от въздушни превозвачи на Австралийската митническа и гранична служба, ОВ L 186, 14.7.2012 г. [↑](#footnote-ref-1)
2. Директива (ЕС) 2016/681 на Европейския парламент и на Съвета от 27 април 2016 г. относно използването на резервационни данни на пътниците с цел предотвратяване, разкриване, разследване и наказателно преследване на терористични престъпления и тежки престъпления (ОВ L 119, 4.5.2016 г., стр. 132). [↑](#footnote-ref-2)
3. Резолюция 2396 (2017), приета от Съвета за сигурност на неговото 8148-о заседание на 21 декември 2017 г. [↑](#footnote-ref-3)
4. Становище 1/15 на Съда (голям състав), ECLI:EU:C:2017:592. [↑](#footnote-ref-4)
5. 5 Доклад на Комисията до Европейския парламент и Съвета относно съвместния преглед на прилагането на Споразумението между Европейския съюз и Австралия относно обработката и предаването на резервационни данни за пътниците (PNR) от въздушни превозвачи на Австралийската митническа и гранична служба, COM(2020)701final. [↑](#footnote-ref-5)